“ดีน แอนด์ เดลูกา” ประกาศปิดสาขาที่ 2 ในสหรัฐฯ หลังขาดทุนเพิ่มแตะ 158 ล้านดอลลาร์ฯ
"ดีน แอนด์ เดลูกา" ประกาศปิดสาขาที่ 2 ในสหรัฐฯ หลังขาดทุนเพิ่มแตะ 158 ล้านดอลลาร์ฯ
13 ก.ค. 2562

หนังสือพิมพ์นิวยอร์ก ไทม์ส รายงานว่า ดีน แอนด์ เดลูกา (Dean &amp; DeLuca) ร้านอาหารและเครื่องดื่มกูร์เมต์ชั้นนำซึ่งมีต้นกำเนิดในสหรัฐได้ปิดการดำเนินงานของร้านสาขา 2 แห่งจาก 9 แห่งในสหรัฐแล้วในสัปดาห์ที่ผ่านมา เนื่องจากประสบปัญหาหนี้สินเพิ่มขึ้น โดยปิดสาขาแห่งหนึ่งที่นาปา วัลเลย์ในรัฐแคลิฟอร์เนีย และอีกแห่งหนึ่งที่อัพเพอร์ อีสต์ ไซด์ในแมนฮัตตัน
ทั้งนี้ ในการให้สัมภาษณ์กับหนังสือพิมพ์นิวยอร์ก ไทม์ส นายสรพจน์ กล่าวว่า บริษัทของเขาประสบปัญหาสภาพคล่องนับตั้งแต่การเข้าซื้อกิจการดีน แอนด์ เดลูกา และธุรกิจร้านอาหารดังกล่าวก็ประสบภาวะขาดทุนสุทธิเพิ่มขึ้นจาก 11 ล้านดอลลาร์ เป็น 158 ล้านดอลลาร์แล้วนับตั้งแต่การเข้าซื้อกิจการ
อนึ่ง บริษัท เพซ ดีเวลลอปเมนท์ จำกัด (มหาชน) หรือ PACE บริษัทพัฒนาอสังหาริมทรัพย์ในระดับไฮเอนด์ของไทย ได้ซื้อกิจการดีน แอนด์ เดลูกามาในปี 2557 เนื่องจากในขณะนั้น นายสรพจน์ เตชะไกรศรี ประธานเจ้าหน้าที่บริหารของ PACE เล็งเห็นว่า ธุรกิจอาหารและเครื่องดื่มระดับพรีเมียมเป็นธุรกิจที่มีการเติบโตสูง